Document ID: 32011R0514

REGULAMENTUL DE PUNERE ÎN APLICARE (UE) NR. 514/2011 AL COMISIEI
din 25 mai 2011
de stabilire a normelor detaliate de punere în aplicare a regimurilor comerciale preferențiale aplicabile anumitor mărfuri rezultate din transformarea produselor agricole, în conformitate cu dispozițiile articolului 7 alineatul (2) din Regulamentul (CE) nr. 1216/2009 al Consiliului
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1216/2009 al Consiliului din 30 noiembrie 2009 de stabilire a regimului comercial aplicabil anumitor mărfuri rezultate din transformarea produselor agricole (1), în special articolul 7 alineatul (2),
întrucât:
(1)
Regulamentul (CE) nr. 1460/96 al Comisiei (2) stabilește normele detaliate de punere în aplicare a regimurilor comerciale preferențiale aplicabile anumitor mărfuri rezultate din transformarea produselor agricole, în conformitate cu dispozițiile articolului 7 din Regulamentul (CE) nr. 1216/2009. Ținând seama de evoluțiile intervenite în regimurile comerciale preferențiale aplicabile anumitor mărfuri rezultate din transformarea produselor agricole, este necesar să se înlocuiască regulamentul în cauză.
(2)
Anumite acorduri preferențiale încheiate de Uniune cu țări terțe prevăd aplicarea de elemente agricole sau de taxe suplimentare care sunt mai mici decât elementele agricole sau taxele suplimentare stabilite prin Tariful vamal comun. Prin urmare, este necesar să se stabilească norme detaliate de punere în aplicare a reducerilor acordate.
(3)
Este necesar să se întocmească o listă cu produse de bază pentru care pot fi stabilite elemente agricole reduse, în cadrul acordurilor preferențiale încheiate cu țări terțe.
(4)
În conformitate cu Regulamentul (CE) nr. 1216/2009, reducerile acordate ar trebui să fie stabilite fir prin reducerea sumelor de bază utilizate pentru calculul elementelor agricole, fie prin reducerea elementelor agricole aplicabile anumitor mărfuri specifice.
(5)
În conformitate cu articolul 14 din Regulamentul (CE) nr. 1216/2009, atunci când este necesar pentru determinarea elementelor agricole reduse aplicabile schimburilor comerciale preferențiale, ar trebui să se specifice caracteristicile produselor de bază și cantitățile de produse de bază considerate a fi fost utilizate.
(6)
Este indicat să se fixeze reguli pentru calcularea reducerilor taxelor suplimentare aplicabile cu privire la conținutul în cereale și în zahăr al anumitor mărfuri în cazul în care reducerea taxelor suplimentare este prevăzută în cadrul acordurilor preferențiale.
(7)
Eligibilitatea pentru a beneficia de taxe reduse este acordată, în general, în limitele cotelor tarifare prevăzute de acordul preferențial relevant. Pentru a asigura o gestionare eficace a respectivelor cote tarifare, acestea ar trebui să fie gestionate în conformitate cu regulile referitoare la gestionarea cotelor tarifare stabilite prin Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (3).
(8)
Din considerente de claritate și de transparență, lista mărfurilor acoperite de elemente agricole reduse sau de taxe suplimentare reduse, cuprinsă sau nu în cadrul unei cote tarifare, ar trebui să fie prevăzută în acordul preferențial relevant.
(9)
În conformitate cu Regulamentul (CE) nr. 1216/2009, ar trebui să fie autorizată înlocuirea părții de taxe ad valorem corespunzătoare elementului agricol printr-o sumă specifică, atunci când acest lucru este prevăzut în cadrul unui acord preferențial. Totuși, această sumă nu trebuie să depășească taxa aplicabilă în cadrul schimburilor comerciale nepreferențiale.
(10)
Întrucât eligibilitatea pentru a beneficia de taxe reduse este condiționată de faptul că mărfurile sunt originare din țări cu care a fost încheiat un acord preferențial, este necesar să se precizeze regulile de origine care trebuie să fie aplicate.
(11)
Măsurile prevăzute de prezentul regulament sunt conforme cu avizul Comitetului de gestionare a problemelor orizontale privind schimburile de produse agricole transformate care nu sunt menționate în anexa I la tratat,
ADOPTĂ PREZENTUL REGULAMENT:
Articolul 1
Prezentul regulament stabilește normele de determinare a componentelor agricole reduse prevăzute în articolul 7 alineatul (2) și taxele suplimentare aferente menționate în articolul 5 alineatul (2) din Regulamentul (CE) nr. 1216/2009 și de gestionare a contingentelor deschise în conformitate cu acordurile preferențiale aplicabile mărfurilor și produselor prevăzute de Regulamentul (CE) nr. 1216/2009.
Articolul 2
În vederea stabilirii componentelor agricole reduse în sensul Regulamentului (CE) nr. 1216/2009, se vor lua în considerare următoarele produse de bază:
-
cod NC ex 1001 90 99 grâu comun;
-
cod NC 1001 10 00 grâu dur;
-
cod NC 1002 00 00 secară;
-
cod NC 1003 00 90 orz;
-
cod NC 1005 90 00 porumb sticlos, altul decât cel pentru sămânță;
-
codurile NC 1006 20 96 și 1006 20 98 orez decorticat cu bobul lung, denumit în continuare „orez”;
-
cod NC 1701 99 10 zahăr alb;
-
codurile NC 1703 10 00 și 1703 90 00 melasă;
-
cod NC ex 0402 10 19 lapte praf cu un conținut de grăsimi de maximum 1,5 % din greutate, fără adaos de zahăr sau alți îndulcitori, în ambalaje directe cu un conținut net mai mare de 2,5 kg, denumit în continuare „PG 2”;
-
cod NC ex 0402 21 19 lapte praf cu un conținut de grăsimi provenind din lapte egal cu 26 %, fără adaos de zahăr sau alți îndulcitori, în ambalaje directe cu un conținut net mai mare de 2,5 kg, denumit în continuare „PG 3”;
-
cod NC ex 0405 10 unt, cu un conținut de grăsimi de 82 %, denumit în continuare „PG 6”.
Articolul 3
(1) Componentele agricole reduse aplicabile în cadrul acordului de schimburi comerciale preferențiale se calculează pe baza cantităților de produse de bază considerate a fi fost utilizate la fabricarea mărfurilor prevăzute de prezentul regulament.
(2) Cantitățile de produse de bază menționate la alineatul (1) sunt cele prezentate în anexa I pentru mărfurile indicate la respectiva anexă prin codurile Nomenclaturii combinate (NC).
(3) Pentru mărfurile indicate prin coduri NC pentru care anexa I face trimitere la anexa II, cantitățile menționate la alineatul (1) vor fi conforme celor indicate la anexa II.
(4) Pentru mărfurile indicate la alineatul (3) se aplică coduri suplimentare, în funcție de compoziția mărfurilor, conform specificațiilor din anexa III.
(5) În cazul în care se prevede astfel în acordul preferențial, cu derogare de la alineatele (1)-(4), componentele agricole reduse și, după caz, taxele suplimentare reduse aplicabile fiecărei mărfi eligibile pentru a beneficia de o reducere a taxei vor fi obținute prin aplicarea unui coeficient de reducere stabilit prin Tariful vamal comun la componentele agricole și la taxele suplimentare aferente.
Articolul 4
(1) Pentru mărfurile prevăzute în anexa II, cantitățile de zahăr și cereale care se iau în considerare la calculul taxelor suplimentare reduse la zahăr (AD S/Z) și făină (AD F/M) sunt cele stipulate la punctele B și C din anexa II, pentru conținuturile respective de zaharoză, zahăr invertit și/sau izoglucoză și, respectiv, amidon și/sau glucoză.
(2) Pentru mărfurile care nu sunt prevăzute în anexa II, taxele suplimentare menționate la alineatul (1) se obțin prin luarea în considerare doar a cantităților de produse de bază aparținând fie sectorului cerealelor, fie sectorului zahărului, conform prevederilor din partea I și, respectiv, partea III a anexei I la Regulamentul (CE) nr. 1234/2007 al Consiliului (4).
Articolul 5
(1) În conformitate cu articolul 3 alineatul (1), componentele agricole reduse și, dacă este cazul, taxele suplimentare reduse aplicabile fiecărei mărfi care beneficiază de o asemenea reducere a taxei se obțin prin înmulțirea cantităților de produse de bază relevante utilizate cu valoarea de bază prevăzută la alineatul (2) și prin adunarea acestor valori pentru toate produsele de bază relevante folosite pentru producerea acestei mărfi.
(2) Valoarea de bază care trebuie luată în considerare la calcularea componentelor agricole reduse și, dacă este cazul, a taxelor suplimentare reduse reprezintă suma fixă în euro prevăzută de acordul preferențial relevant sau determinată în conformitate cu acordul în cauză.
(3) Atunci când un acord preferențial prevede reducerea componentelor agricole per marfă în loc de reducerea sumelor de bază, componentele agricole reduse se calculează prin aplicarea reducerii prevăzute în acord la componentele agricole stabilite prin Tariful vamal comun.
(4) În cazul în care componenta agricolă redusă și, dacă este cazul, taxele suplimentare reduse stabilite în conformitate cu alineatele (1), (2) și (3) sunt mai mici decât 2,4 EUR/100 kg, această componentă sau taxă se fixează la zero.
Articolul 6
(1) Valorile componentelor agricole reduse și, după caz, taxele suplimentare reduse, stabilite în conformitate cu articolul 5, sunt publicate de către Comisie în Jurnalul Oficial al Uniunii Europene.
(2) În absența unor dispoziții contrarii prevăzute în acordul cu țara terță relevantă, valorile publicate în conformitate cu alineatul (1) se aplică de la data de 1 iulie la data de 30 iunie din anul ulterior publicării.
Totuși, atunci când atât componentele agricole reduse, cât și taxele suplimentare reduse aplicabile produselor de bază rămân neschimbate, componentele agricole și taxele suplimentare prevăzute la articolul 5 continuă să se aplice până la publicarea componentelor agricole și a taxelor suplimentare modificate.
Articolul 7
Acordul preferențial stabilește sau permite determinarea următoarelor aspecte:
(a)
mărfurile eligibile pentru a beneficia de o componentă agricolă redusă;
(b)
mărfurile eligibile pentru a beneficia de o taxă suplimentară redusă;
(c)
reducerea sau reducerile acordate;
(d)
contingentul tarifar aplicabil în cazul în care reducerile sunt acordate în cadrul unui astfel de contingent.
Articolul 8
Atunci când, în cazul produselor agricole transformate menționate în tabelul 2 din anexa II la Regulamentul (CE) nr. 1216/2009, un acord preferențial prevede aplicarea unei componente agricole sub forma unei anumite sume, susceptibilă sau nu de a fi redusă în cadrul unui contingent tarifar și în cazul în care Tariful vamal comun prevede aplicarea unei taxe ad valorem pentru importurile nepreferențiale de asemenea mărfuri, suma de plătit nu depășește rata acesteia din urmă.
Articolul 9
În scopul prezentului regulament, prin „mărfuri originare” se înțelege mărfuri care îndeplinesc condițiile pentru a obține statutul de mărfuri originare stabilit în cadrul acordului preferențial în cauză.
Articolul 10
(1) Componentele agricole ale Tarifului vamal comun se aplică în următoarele cazuri:
(a)
componentele agricole se referă la mărfurile cuprinse în anexa II la Regulamentul (CE) nr. 1216/2009 care nu sunt acoperite de regimurile preferențiale de comerț cu astfel de mărfuri cu țara în cauză;
(b)
componentele agricole se aplică mărfurilor care depășesc contingentul tarifar.
(2) În cazul în care contingentul tarifar vizează o reducere a taxelor ad valorem corespunzătoare componentelor agricole aferente sub forma menționată la articolul 8, taxele aplicabile pentru cantitățile care depășesc contingentele tarifare sunt cele ale Tarifului vamal comun sau alte taxe prevăzute în acord.
Articolul 11
Contingentele tarifare acoperite de prezentul regulament se gestionează în conformitate cu articolele 308a, 308b și 308c din Regulamentul (CEE) nr. 2454/93.
Articolul 12
Regulamentul (CE) nr. 1460/1996 se abrogă.
Articolul 13
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 iulie 2011.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 mai 2011.

Labels: 3
17